b'\n_START_ARTICLE_\nFinnkona\n_START_PARAGRAPH_\nFinnkona er ei \xc3\xb8y i Leirfjord kommune i Nordland. Den ligger ved utl\xc3\xb8pet av Ranfjorden, mellom fastlandet i Leirfjord kommune og \xc3\xb8yene L\xc3\xb8kta og D\xc3\xb8nna i D\xc3\xb8nna kommune. \xc3\x98yas areal er 305 dekar, h\xc3\xb8yeste punkt er 45 moh. Finnkona er ubebodd, men har tidligere hatt fastboende. Den er eid av Helgeland Skogselskap._NEWLINE_\xc3\x98ya er f\xc3\xb8rste gang nevnt i skriftlige kilder i 1530, da den i Olav Engebregtssons jordebok ble anf\xc3\xb8rt som underbruk under Fagervika i Leirfjord. Den hadde flere eiere til den i 1906 ble solgt til Helgeland Skogselskap. Finnkona var bebodd i 1834, og rundt 1850- og 60-tallet var det omgangsskole p\xc3\xa5 \xc3\xb8ya. I 1865 bodde en familie p\xc3\xa5 fire der, som if\xc3\xb8lge jordkommisjonen av 1866 hadde fire storfe og ti sauer. Familien utvandret til Amerika i 1867, og siden da har det ikke v\xc3\xa6rt bosetning p\xc3\xa5 \xc3\xb8ya. Et hus med stor kjeller og muligens fj\xc3\xb8s sto p\xc3\xa5 Finnkona da skogselskapet overtok i 1906. Det ble revet og sendt til \xc3\xb8ya Hugla etter 1935, men hustuftene st\xc3\xa5r enn\xc3\xa5. En br\xc3\xb8nn ble gravd p\xc3\xa5 \xc3\xb8ya i 1922._NEWLINE_Finnkona ble betegnet som skogl\xc3\xb8s i 1865 og 1905. Skogselskapet startet planting med en gang etter at de kj\xc3\xb8pte \xc3\xb8ya. Det ble plantet gran, bl\xc3\xa5gran, engelmannsgran, furu, cembrafuru, buskfuru, bergfuru, sibirlerk, bj\xc3\xb8rk, ask, rogn, selje og pil, men flere av treslagene klarte seg bare kort tid p\xc3\xa5 \xc3\xb8ya. Bl\xc3\xa5gran var den arten som klarte seg best. I 1915 ble det oppdaget v\xc3\xa5nd p\xc3\xa5 \xc3\xb8ya, og gnageren gjorde stor skade p\xc3\xa5 den plantede skogen. V\xc3\xa5nden ble f\xc3\xb8rst fors\xc3\xb8kt bekjempet med rottegift, og deretter ble det satt ut r\xc3\xb8yskatt og rev, som forsynte seg av gnagerbestanden og deretter d\xc3\xb8de av sult. Gnagerne kom imidlertid tilbake, og det var enn\xc3\xa5 v\xc3\xa5nd p\xc3\xa5 \xc3\xb8ya i 1999._NEWLINE_Det ble i alt plantet 57 000 tr\xc3\xa6r p\xc3\xa5 Finnkona fram til 1930, da det stort sett ble slutt p\xc3\xa5 skogplantingen p\xc3\xa5 \xc3\xb8ya. I 1950 besluttet Helgeland Skogselskap \xc3\xa5 selge \xc3\xb8ya til Einar Bye fra Kopardal p\xc3\xa5 L\xc3\xb8kta, som skulle bruke den til beite. Men etter t\xc3\xb8rke sommeren 1950 ba han om \xc3\xa5 f\xc3\xa5 g\xc3\xa5 fra handelen, og skogselskapet gikk med p\xc3\xa5 det. I 1963 ble det s\xc3\xa5 plantet 15 000 sitkagran p\xc3\xa5 Finnkona, og det er ogs\xc3\xa5 blitt plantet noe sitkagran i senere ti\xc3\xa5r._NEWLINE_I 1996-97 ble stien rundt \xc3\xb8ya ryddet og rensket, og gjort til natur- og kultursti. Det ble bygd en k\xc3\xa5te (gamme), og ny kai p\xc3\xa5 s\xc3\xb8rvestsida av \xc3\xb8ya._NEWLINE_P\xc3\xa5 nordsida av \xc3\xb8ya finnes graver fra jernalderen. P\xc3\xa5 den nord\xc3\xb8stre delen av \xc3\xb8ya ligger en stor stein som det antas kan ha v\xc3\xa6rt en samisk offerstein. Finnkona ble i gammel tid brukt som mellomlandingsplass (hvileplass) ved flytting av rein mellom fastlandet og D\xc3\xb8nna._NEWLINE_Lokalb\xc3\xa5ten \xc2\xabThorolf Kveldulfs\xc3\xb8n\xc2\xbb gikk p\xc3\xa5 grunn p\xc3\xa5 en odde p\xc3\xa5 \xc3\xb8yas nord\xc3\xb8stre side 23. desember 1945. Ingen ble skadet i forliset. B\xc3\xa5ten ble st\xc3\xa5ende i 5-6 m\xc3\xa5neder til den ble trukket av land og sendt til opphugging._NEWLINE_Det var lenge uklart om Finnkona tilh\xc3\xb8rte Leirfjord eller D\xc3\xb8nna kommune. F\xc3\xb8rst i 1993 fastslo Kommunaldepartementet at \xc3\xb8ya tilh\xc3\xb8rer Leirfjord kommune.'